Rugbyster in sop oor uitlatingsIsrael Folau. Foto: Facebook. Die Australiese rugbyster, Israel Folau, se uitlatings op sosiale media het ŉ storm ontketen en kan daartoe lei dat sy kontrak beëindig word. Die Waratahs-agterspeler het Woensdag die volgende op sy Instagram-rekening geplaas: “Dronkaards, homoseksuele persone, egbrekers, leuenaars, hoereerders, diewe, ateïste en afgodedienaars – Hel wag vir julle.” Hy het bygevoeg dat hulle hulself moet bekeer en dat net “Jesus kan red”. Folau se kommentaar is deur Rugby Australië veroordeel en in ’n verklaring het hulle gesê hulle is van plan om sy kontrak te beëindig. “Rugby Australië en die New South Wales Rugbyunie het sedert Woensdag herhaaldelik met óf Israel óf sy verteenwoordigers in verbinding probeer tree, maar sonder sukses. “Hoewel Israel geregtig is op sy geloofsoortuigings, is die manier hoe hy dié oortuigings oordra nie in ooreenstemming met die waardes van die sport nie. “Israel het gefaal in sy verantwoordelikheid as Rugby Australië- en Waratahs-werknemer deur materiaal op sosiale media te deel wat teen mense diskrimineer op grond van hul seksuele oriëntasie.” Die verklaring gaan voort deur te sê dat hulle herhaaldelik vir Folau gewaarsku het teen sosialemedia-wanbestuur, asook dat onvanpaste kommentaar tot dissiplinêre optrede kan lei. “In die afwesigheid van versagtende omstandighede is dit ons voorneme om sy kontrak te beëindig.” Die Waratahs-speler is in die sop ná sy uitlatings op sosiale media. Foto: Facebook. Die Wallabies se hoofborg, Qantas-lugredery, se hoof- uitvoerende beampte, Alan Joyce, is homoseksueel en het Folau se sosialemedia-inskrywings as “betreurenswaardig” bestempel. Folau het pas die topdriedrukker in Superrugby-geskiedenis geword. Hy word as een van Australië se gevaarmanne in die komende Wêreldbeker beskou. Tog eis talle kenners en oudspelers nou sy kop op ’n skinkbord. Peter FitzSimons – voormalige Aussie-voorspeler – het in die Sydney Morning Herald geskryf “Folau sal en moet gaan”, anders gaan rugby verspot lyk. Selfs Nieu-Seeland se eerste minister, Jacinda Adern, het tot dié woordestryd toegetree en gesê Folau se opmerkings moet niemand beïnvloed nie. Intussen is daar ’n vuurwarm debat op sosiale media, met bespiegeling dat Folau hierna in Europa sy rugbyheil gaan soek. Veral Toulon en Sale Sharks is glo van sy gunstelingbestemmings.